Source: https://csmbucuresti.ro/stire/571-tigroaicele-csm-bucuresti-si-au-petrecut-vacanta-in-locuri-exotice-inaintea-startului-sezonului
Timestamp: 2020-02-19 22:24:53+00:00

Document:
Tigroaicele CSM București și-au petrecut vacanța în locuri exotice înaintea startului sezonului!
Fetele de la CSM București s-au relaxat în vacanță, înaintea noului sezon 2018/2019. Pe 16 iulie „tigroaicele” se vor reuni pentru a începe pregătirea pentru acest an competițional. Până atunci însă fetele se bucură de fiecare zi rămasă din vacanță lor și se pregătesc individual în sala de forță.
Amanda Kurtovic, noile achiziții ale CSM București, Elizabeth Omoregie, Andrea Lekic, Barbara Lazovic, Jovanka Radicevic, dar și antrenorul secund Adi Vasile, ne povestesc unde și cum și-au petrecut timpul liber până la întâlnirea oficială.
Amanda Kurtovic se află în fața celui de-al doilea sezon la CSMB, revine cu forțe proaspete și spune că a profitat din plin de această vacanță.
„Imediat după ce am terminat sezonul cu CSM am fost la echipa națională pentru două săptămâni. După mi-am petrecut tot timpul pe care l–am avut alături de familie și prieteni în Norvegia. Este un timp de neprețuit pentru mine și singurul timp disponibil într-un an când pot fi acasă și pot sta mai mult de o săptămână cu oamenii care înseamnă cel mai mult pentru mine. Acum sunt în vacanță în Miami pentru câteva zile în plus. Este foarte frumos aici!” - Amanda Kurtovic
Andrea Lekic, centrul transferat de CSMB de la Vardar Skopje, s-a relaxat în Grecia, dar și în casa pe care o are pe râul Sava.
„Am fost la Mykonos în vacanță pentru câteva zile și chiar a fost foarte extraordinar! Acum îmi petrec timpul pe râul Sava din Belgrad, acolo unde am o căsuță lângă râu. Este un loc care mă relaxează complet!’’ - Andrea Lekic
Elizabeth Omoregie, al doilea centru transferat în această primăvară de CSM București, a ales o destinație exotică alături de prietenul ei, cât mai departe de Slovenia.
„Sunt foarte bine pentru că în acest moment mă aflu în vacanță, alături de prietenul meu, în Maldive. Este foarte frumos și foarte liniștit! De când am știut că voi pleca din Slovenia am ales o destinație cât mai departe și să ne distrăm cât mai bine doar noi doi, timp de 14 zile. Ziua mea constă în micul dejun, sală de forță, plajă, prânz, plajă și cină.” - Elizabeth Omoregie
Interul dreapta Barbara Lazovic, venită tot de la Vardar Skopje, și-a petrecut vacanța alături de sotul Vuk Lazovic și de fiul celor doi, Luka.
„În timpul vacanței am fost acasă în Slovenia și în Serbia. Momentan sunt în vacanță cu familia în Muntenegru.’’ - Berbara Lazovic
Internaționala muntenegreancă Jovanka Radicevic, adusă și ea de la Vardar Skopje, a ales ca destinație de vacanță Grecia și spune că abia așteaptă să vină în România.
„Am fost în Grecia, iar acum sunt acasă, în Muntenegru, la Budva. Voi mai sta aici câteva zile și voi începe să mă pregătesc pentru venirea la București. Sunt entuziasmată și abia aștept să înceapă sezonul.” - Jovanka Radicevic
Adrian Vasile, antrenorul secund al „tigroaicelor”, a avut o vară plină de handbal. După încheierea sezonului cu CSM București, Adi Vasile a fost alături de naționala Muntenegrului la Jocurile Mediteraneene. Totodată, Adi a finalizat Modulul 2 al EHF Master Coach, și, inevitabil, gândul a zburat și către noul sezon, mai ales că a avut loc tragerea la sorți a grupelor Ligii Campionilor.
„Handbalul a fost foarte prezent în această vară în activitatea mea zilnică. Am finalizat Modulul 2 al EHF Master Coach. Imediat am plecat în Muntenegru pentru câteva zile de pregătire în vederea participării la Jocurile Mediteraneene Tarragona 2018. De curând am încheiat sezonul competițional și la nivel de echipă națională. Am obținut medalia de argint cu Muntenegru la Jocurile Mediteraneene. Gândurile mele au fost mereu îndreptate și către CSM București. Tragerea la sorți din Liga Campionilor ne prezintă în fața unei grupe echilibrată și, pentru mine, este un aspect pozitiv. Avem ocazia să jucăm împotriva unor formații bune care să ne testeze nivelul și astfel să putem avea o imagine mai clară asupra nivelului la care vom fi în acel moment. ’’ - Adi Vasile
4 iulie 2018 | 14:01

References: CSM 
 CSM 
 CSM 
 CSM 
 CSM 
 CSM 
 CSM